अब कैंप लगाकर भुक्तभोगियों का बयान लेगी पुलिस
बेरोजगारयुवाओं को नक्सली के नाम पर फर्जी सरेंडर कराने और नौकरी का लालच देकर पैसे वसूलने के मुकदमे के अनुसंधान में तेजी आई है। दिग्दर्शन इंस्टीच्युट ने यह फर्जीवाड़ा कराया था। पीडितों की ओर से लोअर बाजार थाने में साल 2014 में प्राथमिकी दर्ज कराई गई थी। पुलिस ने अब निर्णय लिया है कि कैंप लगाकर पीड़ित युवाओं का बयान दर्ज करेगी। ठगी के शिकार हुए करीब 514 भुक्तभोगियों में से मात्र 50 पीडितों का ही बयान पुलिस ले पाई है। 450 से ज्यादा युवाओं का बयान दर्ज किया जाना है। राज्य में शायद यह पहला अवसर होगा जब पुलिस को किसी आपराधिक मामले में पीड़ितों का बयान लेने के लिए कैंप लगा रही है। बयान लेने के लिए कांड के अनुसंधानकर्ता को निर्देश दे दिया गया है। पुलिस मुख्यालय ने इससे संबंधित जानकारी राज्य सरकार को उपलब्ध कराई है।
दिग्दर्शन नामक संस्थान ने राज्य के 515 बेरोजगारों युवाओं से ठगी करते हुए उन्हें नौकरी दिलाने के लिए फर्जी उग्रवादी बनाकर सरेंडर करा दिया। संबंधित युवाओं को जब अपने ठगे जाने का एहसास हुआ तब लोअर बाजार थाने में कांड संख्या 77/14 दर्ज कराया गया। 31 मार्च 2014 को यह मामला दर्ज कराया गया। तीन चार्जशीट के बाद अनुसंधान अब भी जारी है।
पुराने जेल परिसर में कैंप लगाने का कोई आदेश है या नहीं, प्राथमिकी और अप्राथमिकी अभियुक्त जिनके खिलाफ आरोप पत्र दाखिल किया गया है, के अलावा पीडितों से और किसी ने आर्थिक लाभ लिया या नहीं। अभियुक्त रवि बोदरा का इतिहास पता लगाया जाए और ठगी से संबंधित दिग्दर्शन संस्था कब से चल रही थी, का सुपरविजन का निर्देश है। राज्य सरकार की नीति के आलोक में निर्धारित प्रक्रिया का पालन हुआ है या नहीं?
मामले में तीन अभियुक्तों के खिलाफ अलग-अलग तिथियों में न्यायालय में आरोप पत्र दाखिल किया जा चुका है। इनमें कांड के प्राथमिकी अभियुक्त रवि बोदरा उर्फ रवि बारला, अप्राथमिकी अभियुक्त जोसेफ डी लकड़ा एवं प्राथमिकी अभियुक्त मसीह केरकेट्टा के नाम शामिल हैं। इन अभियुक्तों के खिलाफ आरोप पत्र दाखिल करने के बाद अन्य अभियुक्तों के खिलाफ अनुसंधान जारी है।
यह मामला हर बार विधानसभा में उठता रहा है। इस बार शीतकालीन सत्र में भी मामला उठा। झाविमो नेता प्रदीप यादव ने कहा कि इसमें बड़े अफसर शामिल हैं ऐसे में पुलिस के छोटे जांच पदाधिकारी कैसे पूछताछ या अनुसंधान कर सकते हैं। इसलिए इस मामले को सीबीआई को दिया जाए। मुख्यमंत्री रघुवर दास ने कहा कि पुलिस मामले की जांच कर रही है और कोई भी दोषी इस मामले में नहीं बच पाएगा। जांच पूरी होने के बाद कार्रवाई होगी।
दिग्दर्शन मामले में जिन गवाहों का बयान लिया गया है उनमें कुछ लोगों ने विजय चालम, शिवनाथ मुंडा, चेतन मुंडा, विजय लोहार के माध्यम से दिग्दर्शन संस्थान के दिनेश प्रजापति उर्फ पी दिनेश एवं रवि बोदरा उर्फ बारला से संपर्क कर पैसे देने की बात बताई। कुछ गवाहों द्वारा रवि बोदरा के साथ गणेश मुंडा नामक व्यक्ति के उन लोगों के पास आने एवं नौकरी का प्रलोभन देने की बात बताई गई। बयान के आधार पर वरीय पुलिस अफसरों द्वारा अनुसंधानक को उन सभी संबंधित लोगों के खिलाफ ठोस साक्ष्य एकत्र करने पर जोर दिया गया।
hin_Deva hin_Deva hin_Deva hin_Deva hin_Deva hin_Deva hin_Deva